-
Yesu, blɔ pɛ nɛ a guɔ nɔ kɛ suɔ Tsɛ ɔ he (1-14)
-
‘Imi ji blɔ ɔ, anɔkuale ɔ, kɛ wami ɔ’ (6)
-
-
Yesu wo mumi klɔuklɔu ɔ he si (15-31)
-
“Tsɛ ɔ nɔ kuɔ pe mi” (28)
-
Anɛ o maa suɔ nɛ o kane munyu nɛ ɔ ngɛ %% mi lo?
14 “Nyɛ ko ye tsui. Nyɛ he Mawu nɛ nyɛɛ ye; nyɛ he imi hu nɛ nyɛɛ ye. 2 Sihi hehi fuu ngɛ ye Tsaatsɛ we ɔ. Kaa nɔ́ ko be jã a, jinɛ i ko de nyɛ, ejakaa i yaa nɛ ma ya dla he ko ngɔ to nyɛ. 3 Jehanɛ se hu ɔ, ke i ya nɛ i ya dla he ko ngɔ to nyɛ ɔ, ma ba ekohu, nɛ ma ba ngɔ nyɛ kɛ ho we mi he nɛ imi nitsɛ i ngɛ ɔ ya, konɛ he nɛ i ngɛ ɔ, nyɛ hu nyɛɛ hi lejɛ ɔ. 4 Nɛ he nɛ i yaa a, nyɛ le blɔ ɔ.” 5 Toma de lɛ ke: “Nyɔmtsɛ, wa li he nɛ o yaa a. Kɛ wa ma plɛ kɛ le blɔ ɔ kɛɛ?” 6 Yesu de lɛ ke: “Imi ji blɔ ɔ kɛ anɔkuale ɔ kɛ wami ɔ nɛ. Nɔ ko bɛ Tsɛ ɔ ngɔ kaa ja e gu ye nɔ. 7 Kaa nyɛ le mi ɔ, jinɛ nyɛ ko le ye Tsɛ ɔ hulɔ; kɛ je piɔ kɛ yaa a, nyɛ le lɛ, nɛ nyɛ na lɛ.” 8 Filipo de lɛ ke: “Nyɔmtsɛ, tsɔɔ wɔ Tsɛ ɔ, nɛ lɔ ɔ kɛkɛ hiɛ ha wɔ.” 9 Yesu de lɛ ke: “Lɔ ɔ be babauu nɛ i kɛ nyɛ hi si nɛ ɔ, Filipo, loloolo ɔ, o li mi lo? Nɔ fɛɛ nɔ nɛ e na mi ɔ, e na Tsɛ ɔ hulɔ. Mɛni he je nɛ o de ke, ‘Tsɔɔ wɔ Tsɛ’ ɔ? 10 Anɛ nyɛ he we yi kaa i kɛ Tsɛ ɔ pee kake nɛ Tsɛ ɔ hu kɛ mi pee kake lo? Níhi nɛ i deɔ nyɛ ɔ, pi imi nitsɛ ye yi mi nɛ i toɔ kɛ deɔ, mohu ɔ, Tsɛ ɔ nɛ e kɛ mi pee kake ɔ lɛ e ngɛ e ní tsumihi tsue. 11 Nyɛ he mi nɛ nyɛɛ ye kaa i kɛ Tsɛ ɔ pee kake nɛ Tsɛ ɔ hu kɛ mi pee kake; ke nyɛ he we nɔ́ nɛ i de ɔ yi po ɔ, e sa nɛ ní tsumi ɔmɛ nɛ a ha nɛ nyɛ he ye. 12 Niinɛ, ngɛ anɔkuale mi ɔ, i ngɛ nyɛ dee ke, nɔ fɛɛ nɔ nɛ e heɔ mi yeɔ ɔ, ní tsumihi nɛ i tsuɔ ɔ, lɛ hu e ma tsu; nɛ e ma tsu ní tsumihi nɛ a kle pe enɛ ɔmɛ po, ejakaa i yaa Tsɛ ɔ ngɔ. 13 Jehanɛ se hu ɔ, nɔ́ fɛɛ nɔ́ nɛ nyɛ ma bi ngɛ ye biɛ mi ɔ, lɔ ɔ nɛ ma pee, konɛ a gu Bi ɔ nɔ kɛ wo Tsɛ ɔ hɛ mi nyami. 14 Ke nyɛ bi nɔ́ ko ngɛ ye biɛ mi ɔ, ma pee. 15 “Ke nyɛ suɔ mi ɔ, nyɛ maa ye ye kita amɛ a nɔ. 16 Nɛ ma kpa Tsɛ ɔ pɛɛ nɛ e ma ha nyɛ yemi kɛ bualɔ* kpa nɛ e kɛ nyɛ maa hi si kɛ maa ya neneene, 17 anɔkuale mumi ɔ nɛ je ɔ nine be nyɛe maa su nɔ ɔ, ejakaa je ɔ nɛ lɛ, nɛ e li lɛ hulɔ. Nyɛɛ lɛɛ nyɛ le lɛ, ejakaa e kɛ nyɛ lɛ ngɛ, nɛ e ngɛ nyɛ mi. 18 I be nyɛ sie kaa nihi nɛ nɔ gbo mɛ.* I ma nyɛ ngɔ. 19 E piɛ bɔɔ nɛ je ɔ be mi nae hu, se nyɛɛ lɛɛ nyɛ maa na mi, ejakaa i ngɛ nɛ nyɛ hu nyɛ ngɛ. 20 Jamɛ a ligbi ɔ, nyɛ maa le kaa i kɛ ye Tsɛ ɔ pee kake, nɛ nyɛɛ kɛ mi pee kake, nɛ imi hu i kɛ nyɛ pee kake. 21 Nɔ fɛɛ nɔ nɛ e ngɛ ye kita amɛ, nɛ e yeɔ a nɔ ɔ, lɛ ji nɔ nɛ e suɔ mi. Nɛ nɔ fɛɛ nɔ nɛ e suɔ mi ɔ, ye Tsɛ ɔ maa suɔ lɛ, nɛ imi hu ma suɔ lɛ, nɛ ma je ye he si ngɔ tsɔɔ lɛ heii.” 22 Yudas, tsa pi Iskariɔt, bi lɛ ke: “Nyɔmtsɛ, mɛni ba nɛ o to o yi mi kaa o ma je o he si ngɔ tsɔɔ wɔ heii, se pi je ɔ?” 23 Yesu ha lɛ heto ke: “Ke nɔ ko suɔ mi ɔ, e maa ye ye munyu ɔ nɔ, nɛ ye Tsɛ ɔ maa suɔ lɛ, nɛ wa maa ba e ngɔ, nɛ waa kɛ e ngɔ maa pee wa sihi he. 24 Nɔ fɛɛ nɔ nɛ e sume mi ɔ, e yi ye munyu ɔmɛ a nɔ. Munyu ɔ nɛ nyɛ ngɛ nue ɔ, pi ye nɔ́, mohu ɔ, Tsɛ ɔ nɛ e tsɔ mi ɔ nɔ́. 25 I de nyɛ ní nɛ ɔmɛ be mi nɛ i kɛ nyɛ ngɛ loloolo ɔ. 26 Se yemi kɛ bualɔ ɔ, mumi klɔuklɔu ɔ, nɔ́ nɛ Tsɛ ɔ maa tsɔ ngɛ ye biɛ mi ɔ, lɛ nɛ e ma ba tsɔɔ nyɛ nɔ́ fɛɛ nɔ́, nɛ e ma kai nyɛ níhi tsuo nɛ i de nyɛ ɔ. 27 I ngɛ tue mi jɔmi sie kɛ ngɛ nyɛ hae; i ngɔ ye tue mi jɔmi ɔ kɛ ngɛ nyɛ hae. I ha we nyɛ kaa bɔ nɛ je ɔ haa a. Nyɛ ko ye tsui, nɛ nyɛ ko ha gbeye nɛ ha nɛ nyɛ tsui nɛ po hulɔ. 28 Nyɛ nu kaa i de nyɛ ke, ‘I yaa nɛ ma kpale kɛ ba nyɛ ngɔ.’ Ke nyɛ suɔ mi ɔ, jinɛ nyɛ bua maa jɔ wawɛɛ kaa i yaa Tsɛ ɔ ngɔ, ejakaa Tsɛ ɔ nɔ kuɔ pe mi. 29 Enɛ ɔ he ɔ, amlɔ nɛ ɔ, i de nyɛ loko e ba mi, konɛ ke e ba mi ɔ, nyɛ he ye. 30 I kɛ nyɛ be munyu tue fuu, ejakaa je ɔ nɔ yelɔ ɔ ma, nɛ e be he wami ko ngɛ ye nɔ. 31 Se bɔ nɛ pee nɛ je ɔ nɛ e le kaa i suɔ Tsɛ ɔ, i peeɔ kaa bɔ nɛ Tsɛ ɔ fã mi ke ma pee ɔ. Nyɛɛ te si, nyɛ ha nɛ waa je hiɛ ɔ.